Ad decidendas lites, altercationesque sopiendas, pacisque et concordiæ bonum conservandum, præsidium litterarum plurimum esse necessarium nemo est qui dubitet. Eapropter, in nomine sanctæ et individuæ Trinitatis notum sit, tam præsentibus quam futuris quod domno Alano, reverendo episcopo Autisiodorensi præsidente, domnoque Arduino, venerabili Sancti-Germani Autisiodorensis abbate existente, orta fuerit controversia inter Durannum, priorem monasterii Sancti-Salvatoris et Petrum, capellanum parrochialis ecclesiæ Sancti-Johannis, quæ eidem monasterio adjacet et est juris ejusdem, super quibusdam redditibus et consuetudinibus ejusdem ecclesiæ; quæ tandem, Deo annuente, sopita et pacificata est. Ut autem non solum de illis super quibus controversia, sed etiam de omnibus aliis firma pax imposterum maneat, et unicuique, priori videlicet et capellano, jus suum conservetur, quid in eadem ecclesia prior, jure dominii et matricis ecclesiæ, quid vero cappellanus jure administrationis sui feodi presbyteralis habeant, sequentia aperte declarant: Decedente namque capellano, alter in eadem ecclesia ab abbate Sancti-Germani Autisiodorensis eligi atque substitui, et episcopo Autisiodorensi præsentari debet; in solemnitate Omnium-Sanctorum, et Sancti-Stephani, in crastino Nativitatis Domini, et in Epiphania, quinque partes oblationum, in nummis videlicet, panibus, seu aliis rebus, prioris sunt; sexta vero, capellani: excepto quod in iis tribus festis omnes candelæ ex integro prioris sunt, præter quatuor quæ ad servitium altaris in candelabris ponuntur; et quod prior seu minister ejus, secundum beneplacitum suum, de ipsis candelis capellano dat. Omnes etiam candelæ peregrinorum similiter prioris sunt, sine parte capellani. — Sciendum est etiam quod in ecclesia Sancti-Johannis et in majori Sancti-Salvatoris, si capellanus ibi cantet, oblationes in quibus prior partem capit, a monacho vel ministro ejus semper recipi et partiri debent. — In Nativitate dominica, prima missa de nocte et secunda de luce, prius a monachis in monasterio Sancti-Salvatoris usque ad canonem secundæ missæ celebrantur, quam capellanus in parrochiali ecclesia sonet vel cantet: deinceps vero in eadem cantat et quod oblatum est, inter priorem et ipsum æqualiter dividitur. — In Purificatione Sanctæ-Mariæ, et dominica in Ramis Palmarum, et in Ascensio ne Domini, tota parrochia ad majorem ecclesiam Sancti-Salvatoris convenit, et usquequo processio fiat et missarum solemnia usque post evangelium compleantur, capellanus in ecclesia Sancti-Johannis missam non cantat. — In solemnitatibus Sancti-Johannis-Baptistæ duabus et Sanctæ-Mariæ-Magdalenæ, Sanctique Jacobi et beati Egidii, atque Sancti-Martini, quinque partes oblationum prioris sunt; sexta vero, capellani. — In Cœna Domini et in Parasceve et Sabbato-Sancto, nocte ad tenebras, ad majorem ecclesiam tam capellanus quam populus conveniunt, et in Parasceve officium ibidem celebratur, et crux a populo adoratur, quia illa die, in ecclesia Sancti-Johannis populus crucem non adorat. — In vigilia Paschæ, capellanus cereum suum et parrochiani ceram constitutam ad majorem ecclesiam deferunt, fiuntque duo cerei, unus major et alter minor ibidem benedicuntur: et major apud Sanctum-Salvatorem remanet. Post evangelium vero missæ, capellanus ad ecclesiam Sancti-Johannis cum suo cereo, missas celebraturus, regreditur. — In Inventione et Exaltatione Sanctæ-Crucis, in Annunciatione, Assumptione et Nativitate Beatæ Mariæ, in tribus solemnitatibus Sancti-Petri, et in Inventione Sancti-Stephani, capellanus ad majorem ecclesiam parrochianos ducit, ibique missas celebrans, de oblatis non nisi unum nummum percipit, et si non fuerit, nisi unus, illum solum habet. — In omnibus missis vivorum et dominicis diebus seu aliis solemnitatibus, quæ supra divisæ non sunt, in confessionibus etiam Quadragesimæ et Adventus Domini, sive extra; in communionibus quoque Paschæ, Pentecostes et Natalis Domini, seu extra, in benedictione nuptiarum et sponsarum peregre proficiscentium, in omnibus oblationibus panis et vini et candelarum, quocumque modo offerantur et ad summam in cunctis quæ ad altare Sancti-Johannis veniunt, prior medietatem habet, exceptis missis defunctorum, in quibus medietatem tantum habet missarum vestitarum, et nummorum qui in candelis earumdem fixi sunt; sequentia vero ex integro capellani sunt; visitationes quoque et baptismus similiter capellani sunt. — De omnibus decimis, quinque partes prioris sunt; sexta vero, capellani. Decimatores ad libitum suum prior in decimis suis ponit, nisi capellanus rationabilem causam ostendat quare decimas trahere non debeant. — Quando capellanus visitat infirmum, prius obnixe debet eum admonere de legato Sancti-Salvatoris, et quod in cimiterio majoris ecclesiæ sepulturam suam constituat, secundario vero de proprio legato eumdem exhortatur. Si autem infirmus in cimiterio Sancti-Salvatoris sepeliri deliberaverit, ad ecclesiam Sancti-Johannis defunctus non portatur, imo ad majorem ecclesiam; ibique capellanus ad altare Sanctæ-Crucis, præsente corpore, missam celebrat, et de oblationibus missæ vestitæ et nummorum qui in candelis ejusdem fixi sunt, habet; sequentia vero ex integro prioris sunt. — Si census ecclesiæ Sancti-Johannis pro anniversario legatus fuerit, capellanus aut medietatem reddit, aut die anniversarii missam vesitam exinde providet, in qua prior mediam partem capit. — In crastino Omnium-Sanctorum, in oblationibus missæ quæ celebratur pro festo defunctorum, prior nihil capit, nisi corpus alicujus defuncti sit præsens, aut eadem die oblatio fiat pro anniversario, et tunc sicut superius dictum est, medietatem missarum vestitarum habet. — Ubicumque capellanus vel in parrochiali, ecclesia, vel in majori missas celebret, communes oblationes fideliter suscipere et de ipsis clerico suo ad mensuram dare debet. — In Dominica Ramis-Palmarum et in Ascensione Domini, prædicatio prioris est; et quociens in ecclesia Sancti-Johannis prædicare voluerit, prædicabit: capellanus vero, sine assensu prioris prædicatorem suscipere non debet, nisi sigillum episcopi Autisiodorensis videat, aut forte ab ipso ei præcipiatur. — In omnibus præcipuis festis quæ videlicet ab omni populo coluntur, et dominicis diebus, in Cœna quoque Domini, et vigilia Paschæ, et Pentecostes, in majori ecclesia ad utrasque vesperas et matutinas et processionem, et majorem missam usque post evangelium, nisi evidens necessitas impedierit, capellanus adesse debet, et si saltem matutinis interfuerit, prior ei libram panis et justiciam vini per nuncium mittit. — In quatuor solemnitatibus, videlicet Sanctæ-Trinitatis, Beati-Germani duabus et Sancti-Nicolai, capellanus et clericus ejus in majori ecclesia divinis officiis intersunt, et in refectorio cum fratribus, sicut clerici, bene procurantur. — Ad corvadas fenandi, et frumenta colligenda capellanus vadit, et si comestio exinde sumatur, ipse et clericus ejus comedunt. Si prior nummos accipiat, sex denarios de comestione habet. Ad compotum census et pasnagii capellanus esse et cum servientibus ipse et clericus ejus.... aut sex denarios habere debet. Corvadis etiam terras innovandi et seminandi interesse debet: et si affuerit, a priore panis et vinum eidem ea die mittitur. — In Rogationibus, capellanus et parrochia processionem monachorum sequuntur, et eisdem diebus panis et vinum et generale flado videlicet capellano mittitur. — In infirmaria propria persona capellani cum fratribus epulatur, missam quoque tempore infirmariæ cantat; et fratribus plenariam refectionem, sicut unus ex servientibus, parat. Hujus rei testes sunt: Johannes, prior, et alii quindecim in carta notati. Acta sunt hæc, anno ab Incarnatione Domini Mº Cº Lº VIIº, Adriano papa IV; Ludovico, Francorum rege, feliciter. Amen.